CaisaKallio esittää! CaisaKalliossa nähdään keskiviikkona puheilmaisun oppiaineen lopputöitä. Pääosin itsenäisesti työstettävä lopputyö on opiskelijoille mahdollisuus näyttää osaamistaan ja kokeilla siipiensä kantavuutta taiteellisen produktion valmistamisessa. CaisaKalliossa nähtävät lopputyöt: Ines Koponen: Liukuportaissa Liukuportaissa ehtii tapahtua kaikenlaista. Liukuportaat vievät paikasta toiseen ja niissä voi seistä yksin tai seurassa. Pihla Koski Järvinen: Calluna Vulgaris (s.) Kanerva (kanervakasvit, ericaceae) Tieteelliset määritelmät: 1. Persoonaton autofiktiivinen konsepti (ystävä, amicus), yliajattelun yliannostus, platonisen rakkauden, metatason huolenpidon ja hämmennyksen ylitsepääsemätön rypeämä. 2. Suomessa elinvoimainen puuvartinen ikivihreä varpu (10–15cm, Wikipedia). Elias Kuokkanen ja Anna Majamaa: Kaverikoru Mietitkö koskaan, onko jollain vielä tallessa toinen puoli siitä sydämenmuotoisesta kaverikorusta, jota pidit kaulassa jokaisena ala-asteen päivänä? Tai että muistaako joku muukin vielä sen kolmosluokalla kehitetyn salakielen? Kaverikoru kertoo lapsuuden ystävyyssuhteista ja siitä, miten pienelle lapselle maailmassa ei ollut mitään tärkeämpää kuin ensimmäinen paras kaveri. Iris Kässi: Loppujen lopuksi Kun kiipee Skybariin viimestä kertaa ja jäävuorisalaattiin sekottuu kyyneleitä. Kun penkkarirekka kiitää kohti maailmanloppua. Kun kaikki aamut on avattu ja edessä ammottaa tyhjyys, on jäljellä tasan yks ratkasu. Täytyy koko helvetin herkän teinisielun vimmalla kirjottaa päiväkirjan sivut rikki ja puhua ittensä pyörryksiin. Loppujen lopuksi ei jää enää mitään sanottavaa. Tervetuloa nauttimaan vaikuttavasta puhetaiteesta! Ole ajoissa, paikkoja on rajoitetusti. CaisaKallio Tarvitsetko piristystä tähän harmaaseen arkeen? Oletko aina unelmoinut pääseväsi kokemaan maailmasi mullistavan taide-elämyksen? Nyt on tilaisuutesi sukeltaa taiteen maailmaan nuorten taiteilijoiden johdattelemana. Kallion lukion taiteenopiskelijat herättävät kulttuurikeskus Caisan tilat henkiin mahtavilla esityksillään. Luvassa on musiikkia, puhetaidetta, lyhytelokuvia, sekä tanssia. Tätä et halua missata! Kaikkiin CaisaKallio -viikon tapahtumiin on vapaa pääsy, lämpimästi tervetuloa mukaan!
CaisaKallio esittää: Puheilmaisun lopputöitä – Caisan ja Kallion lukion yhteinen taidefestivaali